## Odluka o porezima Grada Daruvara

### NN 3/2014 (10.1.2014.), Odluka o porezima Grada Daruvara

GRAD DARUVAR

66

Na temelju članka 42. stavka 1. alineje 9. Statuta Grada Daruvara (»Službeni glasnik Grada Daruvara«, broj 1/13), na prijedlog gradonačelnika Grada Daruvara, Gradsko vijeće Grada Daruvara na svojoj 6. sjednici održanoj 23. prosinca 2013. g. donijelo je

ODLUKU

O POREZIMA GRADA DARUVARA

I. TEMELJNE ODREDBE

Članak 1.

Ovom Odlukom uvode se porezi Grada Daruvara te propisuju stope, visina i drugi odgovarajući elementi za njihov obračun i plaćanje.

II. VRSTE POREZA

Članak 2.

Porezi Grada Daruvara su:

1. prirez porezu na dohodak

2. porez na potrošnju

3. porez na kuće za odmor

4. porez na tvrtku ili naziv

5. porez na korištenje javnih površina.

1. PRIREZ POREZU NA DOHODAK

Članak 3.

Prirez porezu na dohodak plaća se na području Grada Daruvara prema Zakonu o porezu na dohodak, Pravilniku o porezu na dohodak i prema ovoj Odluci.

Članak 4.

Prirez porezu na dohodak plaća se na sve vrste dohotka utvrđene Zakonom o porezu na dohodak.

Članak 5.

Porezni obveznik je fizička osoba koja ostvaruje dohodak i ima prebivalište ili uobičajeno boravište na području Grada Daruvara. Ako više fizičkih osoba zajednički ostvaruje dohodak, porezni obveznik je svaka fizička osoba zasebno i to za svoj udio u zajednički ostvarenom dohotku.

Osnovica prireza poreza na dohodak je porez na dohodak u skladu sa Zakonom o porezu na dohodak i Pravilnikom o porezu na dohodak.

Članak 6.

Prirez poreza na dohodak plaća se po stopi od 10% u korist proračuna Grada Daruvara.

Članak 7.

Kada porezni obveznik poreza i prireza porezu na dohodak dospjeli porez ne plati u propisanom roku, porez i prirez prisilno će se naplatiti po odredbama Općeg poreznog zakona.

Kod više uplaćenog predujma poreza i prireza porezu na dohodak izvršit će se povrat u skladu s Općim poreznim zakonom.

2. POREZ NA POTROŠNJU

Članak 8.

Porez na potrošnju plaća se na potrošnju alkoholnih pića, piva i bezalkoholnih pića u ugostiteljskim objektima po stopi 3%.

Osnovicu poreza na potrošnju čini prodajna cijena pića u ugostiteljskim objektima.

Članak 9.

Porez na potrošnju obveznik obračunava i plaća na način i u rokovima plaćanja obveze PDV-a, a iskazuje u propisanim evidencijama.

3. POREZ NA KUĆE ZA ODMOR

Članak 10.

Porez na kuće za odmor plaćaju pravne i fizičke osobe koje su vlasnici kuća za odmor.

Kućom za odmor smatra se svaka zgrada ili stan koji se koriste povremeno ili sezonski.

Kućom za odmor u smislu ove Odluke ne smatraju se gospodarske zgrade koje služe za smještaj poljoprivrednih strojeva, oruđa i drugog pribora.

Članak 11.

Porez na kuće za odmor koje se nalaze u I. i II. zoni sukladno posebnoj Odluci o zonama na području Grada Daruvara, plaća se u visini od 15,00 kn po jednom četvornom metru korisne površine kuće za odmor, a na kuće za odmor koje se nalaze u III., IV. i V. zoni, porez se plaća u visini 10,00 kn/m²/korisne površine.

Porez na kuću za odmor plaća se godišnje u roku od 15 dana od dostave rješenja za razrez tog poreza.

Članak 12.

Obveznici poreza na kuće za odmor moraju do 31. ožujka tekuće godine za koju se porez razrezuje dostaviti Upravnom odjelu za financije i proračun Grada Daruvara potrebne podatke o kućama za odmor, koji podaci se odnose na mjesto gdje se nalaze ti objekti, te korisnu površinu, a plaća se u roku 15 dana.

Porez na kuće za odmor pripada jedinici lokalne samouprave na čijem se području nalazi kuća za odmor.

Članak 13.

Porez na kuće za odmor ne plaća se:

a) na kuće za odmor koje se ne mogu koristiti zbog ratnih razaranja, prirodnih nepogoda (poplava, požara, potresa), zbog starosti i trošnosti,

b) na kuće za odmor u kojima su smješteni prognanici i izbjeglice.

O oslobađanju plaćanja poreza na kuće za odmor iz ovog članka odlučuje Upravni odjel za financije i proračun Grada Daruvara, o čemu je dužan izvijestiti gradonačelnika.

4. POREZ NA TVRTKU ILI NAZIV

Članak 14.

Obveznici poreza na tvrtku ili naziv su pravne i fizičke osobe koje su obveznici poreza na dobit ili poreza na dohodak i registrirane su za obavljanje djelatnosti.

Osobe iz stavka 1. ovog članka koje u svom sastavu imaju poslovne jedinice (podružnice, filijale, prodavaonice, pogone, radionice, prodajna mjesta, poslovnice, skladišta robe i sl.), obveznici su poreza na tvrtku ili naziv za svaku poslovnu jedinicu.

Obveznici poreza na tvrtku ili naziv koji ne obavljaju djelatnost ili nisu ostvarili dobit ili dohodak u tekućoj godini ne plaćaju porez na tvrtku.

Članak 15.

Ako obveznik poreza na tvrtku u svom sastavu ima poslovne jedinice, porez na tvrtku za poslovnu jedinicu prihod je gradu na čijem se području poslovna jedinica nalazi.

Pravne i fizičke osobe sa sjedištem u Gradu Daruvaru čije se poslovne jedinice nalaze na području Grada Daruvara (prodavaonice, pogoni, radionice i sl.) plaćaju 50% propisanog poreza na tvrtku ili naziv za te poslovne jedinice.

Članak 16.

Porez na tvrtku ili naziv plaćaju, godišnje, pravne i fizičke osobe koje su obveznici poreza na dobit ili poreza na dohodak i registrirane su za obavljanje djelatnosti u sljedećim iznosima:

1. pravne osobe – predstavništva inozemnih i domaćih tvrtki, financijske djelatnosti i djelatnosti osiguranja, lutrije, kladionice, otkupi zlata, vanjsko trgovinske pravne osobe, trgovine na veliko, trgovački centri i trgovački lanci, djelatnosti iznajmljivanja i davanja u zakup (leasing) = 2.000,00 kn

2. pravne osobe s područja opskrbe električnom energijom, naftom i naftnim derivatima, plinom i vodom, gospodarskim otpadom = 2.000,00 kn

3. pravne osobe s područja poljoprivrede, ribarstva, šumarstva, prerađivačke industrije = 600,00 kn

4. pravne osobe s područja građevinarstva, trgovine na malo, popravak motornih vozila i motocikala, te predmeta za osobnu uporabu i kućanstvo, ostale administrativne i pomoćne uslužne djelatnosti i ostale uslužne djelatnosti = 700,00 kn

5. pravne osobe s područja ugostiteljstva i turizma, poslovanja nekretninama, stručne znanstvene i tehničke djelatnosti = 700,00 kn

6. pravne osobe područja informacijskih i komunikacijskih djelatnosti, prijevoz i skladištenje = 1.000,00 kn

7. pravne osobe s područja djelatnosti zdravstvene zaštite i socijalne službe =1.200,00 kn

8. Fizičke osobe:

a) slobodna zanimanja (liječnici, stomatolozi, farmaceuti, odnosno ljekarne, odvjetnici, instruktori u autoškoli, zubotehničari, arhitekti, inženjeri građevinarstva, javni bilježnici, geodeti i mjernici) = 1.200,00 kn

b) samostalni ugostitelji, trgovačke radnje, proizvodne i uslužne djelatnosti = 700,00 kn

c) ostale uslužne djelatnosti; krojač, šeširdžija, obućar, urar, tapetar, izrada kora za kolače, rezač drva, iznajmljivanje odjevnih predmeta (isključivo ta djelatnost), košarač i sitar, pletač, graver i autotaksist = 350,00 kn

Ako postoji više vlasnika u obrtu ili trgovačkom društvu plaća se samo jedan iznos poreza.

Članak 17.

Porez na tvrtku ili naziv plaća se unaprijed za tekuću godinu u roku od 15 dana od dana dostave rješenja o utvrđivanju tog poreza u korist proračuna Grada Daruvara.

Članak 18.

Tvrtkom u smislu članka 14. stavka 1. ove Odluke smatra se ime pravne i fizičke osobe pod kojim trgovačko društvo ili obrt posluje, osim natpisa na klupama, stolovima i otvorenim prodajnim mjestima na tržnici na kojima se prodaju živežne namirnice, zatim natpisa graditeljskih poduzeća, što se ističu na gradilištima.

Članak 19.

Ako se upis tvrtke izvrši tijekom godine, plaća se razmjerni dio poreza za tu godinu.

Porezni obveznik dužan je svaku promjenu imena tvrtke ili naziva što utječe na visinu poreza prijaviti nadležnom Upravnom odjelu za financije i proračun Grada Daruvara u roku od 15 dana od upisa u registar, odnosno nastale promjene.

Članak 20.

Pravne i fizičke osobe koje prvi put počinju s obavljanjem djelatnosti na području Grada Daruvara, oslobođene su obveza plaćanja poreza na tvrtku za prvu godinu od početka njihovog rada.

5. POREZ NA KORIŠTENJE JAVNIH POVRŠINA

Članak 21.

Obveznik poreza na korištenje javnih površina je svaka pravna i fizička osoba kojoj je rješenjem nadležnog upravnog odjela Grada Daruvara utvrđena obveza plaćanja poreza na korištenje javne površine.

Članak 22.

Rješenje o razrezu poreza na korištenje javnih površina donosi Upravni odjel za financije i proračun Grada Daruvara na temelju podataka iz rješenja i na temelju drugih podataka koje Upravnom odjelu dostavljaju drugi nadležni Upravni odjeli Grada.

Porez na korištenje javnih površina plaća se u roku od 15 dana od dana primitka rješenja kojim je porez utvrđen.

Nadležni Upravni odjel ne donosi rješenja o razrezu poreza na korištenje javnih površina do ukupnog iznosa od 100,00 kuna.

Članak 23.

Na korištenja javnih površina plaća se porez kako slijedi:

|  |  |  |
| --- | --- | --- |
| 1. | smještaj ogrijevnog drva i uglja |  |
|  | – do 15 dana bez naknade |  |
|  | – od 15 dana na dalje | 2,00 kn/m²/dan |
| 2. | smještaj graditeljskog materijala |  |
|  | – do 15 dana bez naknade |  |
|  | – od 15 dana na dalje | 2,00 kn/m²/dan |
| 3. | smještaj skele za gradnju |  |
|  | – do 15 dana bez naknade |  |
|  | – od 15 dana na dalje | 2,00 kn/m²/dan |
| 4. | zabavne igre, cirkus, luna park | 2,00 kn/m²/dan |
| 5. | postavljanje svih ostalih naprava (zamrzivači, automati za prodaju pića, sladoleda) | 20,00 kn/m²/dan |
| 6. | pokretni štandovi (knjiga i razne robe, bižuterije, čestitke, za prodaju suvenira, ukrasa i dr.) | 20,00 kn/ m²/dan |
|  | – korištenje štanda | 30,00 kn/m²/dan |
|  | – dovoz i odvoz štanda | 99,00 kn |
| 7. | prodaja kestenja i kukuruza | 10,00 kn/m²/dan |
| 8. | prodaja borova do 10 m² | 30,00 kn/m²/dan |
| 9. | terase za vršenje ugostiteljske djelatnosti |  |
|  | – na otvorenom | 1,10 kn/m²/dan |
|  | – pod tendom | 1,30 kn/m²/dan |
|  | – pod tendom po ljeti – 120 dana | 1,30 kn/m²/dan |
|  | – pod tendom stalno bez ljetnog perioda – 240 dana | 0,30 kn/m²/dan |
| 10. | korištenje javnog prostora za postavljanje reklamnog panoa |  |
|  | I. reklamni stup – samostojeći |  |
|  | – do 1 m² | 300,00 kn/m²/god |
|  | – od 1 m² do 5 m² | 500,00 kn/m²/god |
|  | – iznad 5 m² | 700,00 kn/m²/god |
|  | II. reklamna vitrina (city light) |  |
|  | – do 1 m² | 400,00 kn/m²/god |
|  | – od 1 m² do 5 m² | 800,00 kn/m²/god |
|  | – iznad 5 m² | 1.200,00 kn/m²/god |
|  | III. reklamni panoi na stupu javne rasvjete |  |
|  | – do 3 m² | 450,00 kn/m²/god |
|  | IV. jumbo plakati | 500,00 kn/m²/god |
| 11. | druge privremene uporabe za korištenje javnih površina | 2,00 kn/m²/dan |
| 12. | ostale uporabe javne površine za stalno (cijelu godinu) | 0,15 kn/m²/dan |
| 13. | ostale uporabe javne površine (privremeno) | 0,30 kn/m²/dan |
| 14. | iznajmljivanje gradskih štandova | 20,00 kn/dan |
| 15. | korištenje javne površine za obuku autoškola | 1.000,00 kn godišnje po vozilu |
| 16. | korištenja javne površine za promotivne aktivnosti poslovnih subjekata | 1.000,00 kn/dan |
| 17. | za postavljanje reklame i reklamnih panoa bez prethodnog odobrenja, za tekuću godinu u kojoj su postavljeni |  |
|  | – do 1 m² | 400,00 kn |
|  | – 1-5 m² | 800,00 kn |
|  | – iznad 5 m² | 1.100,00 kn. |

Članak 24.

Navedeni iznos poreza iz članka 23. ove Odluke odnosi se na područje stare gradske jezgre Grada Daruvara, a koja je definirana unutar sljedećih granica:

Gundulićeva ulica od ulice M. Gupca do ulice V. Nazora, ulica V. Nazora, ulica T. G. Masaryka od ulice V. Nazora do ulice P. Svačića, ulica P. Svačića od ulice T. G. Masaryka do ulice P. Preradovića, ulica P. Preradovića od Svačićeve ulice do željezničke pruge, željezničkom prugom na sjever do Frankopanske ulice, Frankopanskom ulicom do ulice Vinogradska cesta, ulicom Vinogradska cesta do sjeverne parcele vodovodnog rezervoara, Park šumom u pravcu istok-zapad do željezničke pruge, južnom međom parcele nogometnog igrališta HNK »Daruvar« na zapad do vodotoka Toplice, vodotokom Toplice do mosta prema zapadu Kupališnom ulicom do ulice M. Gupca, ulicom M. Gupca do Gundulićeve ulice.

Navedene granice sukladne su Odluci o određivanja područja stare gradske jezgre Grada Daruvara, klasa: 350-01/92-01/02; urbroj: 2111-07-01-92-2 od 16. siječnja 1992. godine.

Članak 25.

Za ostale korisnike javnih gradskih površina izvan područja stare gradske jezgre, navedeni porez umanjuje se za 50% iznosa iz članka 23. ove Odluke.

Članak 26.

Upravni odjel za financije i proračun Grada Daruvara donosi rješenje o oslobađanju i/ili smanjenju obveza plaćanja poreza za korištenje javnih gradskih površina, prvenstveno uzimajući u obzir socijalni kriterij.

III. NAČIN UTVRĐIVANJA I NAPLATE POREZA

Članak 27.

Poslove u vezi s utvrđivanjem, evidentiranjem, nadzorom, naplatom i ovrhom radi naplate poreza iz članka 2. točke 1. ove Odluke obavljat će Porezna uprava, Područni ured Bjelovar, Ispostava Daruvar.

Nadležna organizacija platnog prometa zadužena za naplatu javnih prihoda obračunava i naplaćuje naknadu za rad Poreznoj upravi u skladu sa Suglasnosti Ministarstva financija.

Poslove u vezi s utvrđivanjem, evidentiranjem, nadzorom, naplatom i ovrhom radi naplate ostalih poreza iz članka 2. ove Odluke obavljat će Upravni odjel za financije i proračun Grada Daruvara.

IV. PRIJELAZNE I ZAVRŠNE ODREDBE

Članak 28.

Pravne i fizičke osobe, banke i druge financijske organizacije dužne su na zahtjev Upravnog odjela za financije i proračun Grada Daruvara dostaviti podatke, odnosno omogućiti uvid u poslovne knjige i evidencije, zbog prikupljanja podataka potrebnih za utvrđivanje poreza.

Članak 29.

Ako obveznik poreza dospjeli porez ne plati u propisanom roku, porez se naplaćuje sukladno odredbama Općeg poreznog zakona.

Članak 30.

Kaznene i prekršajne odredbe, te odredbe o zastari, obnovi postupka i žalbenom postupku, propisane Općim poreznim zakonom i Zakonom o financiranju jedinica lokalne i područne samouprave, jednako se primjenjuju i na poreze propisane ovom Odlukom.

Članak 31.

Danom stupanja na snagu ove Odluke prestaje važiti Odluka o porezima Grada Daruvara (»Službeni glasnik Grada Daruvara« broj 3/12), Odluka Gradskog vijeća, klasa: 363-05/98-01/51, urbroj: 2111/01-02-98-20/8 (»Službeni glasnik Grada Daruvara« broj 9/98) i Odluka o izmjeni i dopuni Odluke klasa: 363-05/98-01/51, urbroj: 2111/01-02-98-20/8 (»Službeni glasnik Grada Daruvara« broj 1/09).

Članak 32.

Ova Odluka stupa na snagu osmog dana od dana objave u »Narodnim novinama«.

Klasa: 415-01/13-01/10
Urbroj: 2111/01-01-13-2
Daruvar, 23. prosinca 2013.

Predsjednik
Gradskog vijeća
Vendel Varga, upr. prav., v. r.

3 10.01.2014 Odluka o porezima Grada Daruvara

3 10.01.2014 Odluka o porezima Grada Daruvara

Odluka, NN 3/2014-66
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)